RAPPORT TAL-KUMMISSJONI LILL-PARLAMENT EWROPEW U LILL-KUNSILL

dwar l-implimentazzjoni u l-amministrazzjoni tad-Direttiva 2000/14/KE tal-Parlament Ewropew u l-Kunsill tat-8 ta’ Mejju 2000 dwar l-approssimazzjoni tal-liġijiet tal-Istati Membri dwar emissjoni tal-ħoss fl-ambjent minn tagħmir għall-użu ta’ barra

1.Introduzzjoni

Id-Direttiva 2000/14/KE dwar l-emissjoni tal-ħoss fuq barra (“id-Direttiva”) ġiet adottata fit-8 ta’ Mejju 2000 u saret applikabbli fit-3 ta’ Jannar 2002. Il-qafas legali tal-UE dwar l-emissjoni tal-ħoss mit-tagħmir ta’ barra ġie introdott bl-amalgamazzjoni ta’ seba’ direttivi speċifiċi dwar il-prodotti u żewġ direttivi dwar il-proċeduri tat-testijiet.

L-Artikolu 20 tad-Direttiva jeżiġi li l-Kummissjoni tippreżenta rapport lill-Parlament Ewropew u lill-Kunsill rigward l-esperjenza tal-Kummissjoni fl-implimentazzjoni u l-amministrazzjoni tad-Direttiva. Meta jintemmu l-konsultazzjonijiet kollha meħtieġa, b’mod partikolari mal-Kumitat stabbilit bl-Artikolu 18 tad-Direttiva, il-Kummissjoni jeħtieġ tippreżenta l-konklużjonijiet tagħha u, meta xieraq, kull emenda għal din id-Direttiva.

Abbażi ta’ dan, il-Kummissjoni evalwat id-Direttiva waqt it-tħaddim tagħha. L-evalwazzjoni vvalutat il-prestazzjoni tad-Direttiva abbażi tal-effettività tagħha li tilħaq l-objettivi tagħha, l-effiċjenza tagħha (b’enfasi fuq l-eżami tal-kostijiet u tal-benefiċċji regolatorji – inkluż dawk amministrattivi) u tal-potenzjal għal simplifikazzjoni u titjib, il-koerenza tagħha ma’ leġiżlazzjoni oħra tal-UE, ir-rilevanza tagħha meta mqabbla mal-ħtiġijiet tal-partijiet ikkonċernati u l-valur miżjud tal-UE tagħha.

B’appoġġ għall-evalwazzjoni, intużaw sorsi differenti tad-data, twettqu diversi konsultazzjonijiet mal-Istati Membri u mal-partijiet ikkonċernati fil-gruppi ta’ ħidma rilevanti, kif ukoll twettqu diversi studji, biex tinġabar informazzjoni aġġornata dwar il-prestazzjoni tat-tagħmir fil-kamp ta’ applikazzjoni u biex tiġi esplorata l-ħtieġa u l-possibbiltà għal rieżami:

·“Study on the experience in the implementation and administration of Directive 2000/14/EC relating to the noise emission in the environment by equipment for use outdoors” (l-istudju “NOMEVAL”) fl-2007;

·“Impact assessment on possible policy options for reviewing the Outdoor Equipment Noise Directive” (l-istudju “ARCADIS”) fl-2009;

·“Study on the merger of the Directive on noise from outdoor equipment, 2000/14/EC, with the Machinery Directive, 2006/42/EC” (l-istudju “CEPS”) fl-2013;

·“Study on the suitability of the current scope and limit values of Directive 2000/14/EC relating to the noise emission in the environment by equipment for use outdoors” (l-istudju “ODELIA”) fl-2015-2016;

·“Supporting study for an evaluation and impact assessment of Directive 2000/14/EC on noise emission by outdoor equipment” (l-“istudju VVA”) fl-2017-2018.

Ir-riżultati tal-evalwazzjoni nġabru f’Dokument ta’ Ħidma tal-Persunal (“SWD”) speċifiku mehmuż ma’ dan ir-Rapport.

2.L-għan u d-dispożizzjonijiet ewlenin tad-Direttiva

Id-Direttiva tistabbilixxi l-qafas legali li jarmonizza r-regoli u l-proċeduri relatati mal-emissjoni tal-ħoss fl-ambjent minn tagħmir li jintuża barra mqiegħed fis-suq tal-UE. Din għandha l-għan li tipproteġi s-saħħa u l-benesseri taċ-ċittadini u tħares l-ambjent billi tnaqqas l-emissjoni tal-ħoss minn tagħmir li jintuża barra, u li tikkontribwixxi għall-funzjonament bla xkiel tas-suq intern billi tarmonizza r-rekwiżiti għat-tagħmir ta’ barra fir-rigward tal-emissjoni tal-ħoss biex tevita l-ostakli għall-moviment liberu ta’ dan it-tagħmir.

L-għanijiet ewlenin tad-Direttiva huma li:

·tiżgura l-moviment liberu tat-tagħmir ta’ barra fil-kamp ta’ applikazzjoni, fi ħdan is-suq intern tal-UE;

·tnaqqas il-livelli permissibbli tal-ħoss għal tagħmir bħal dan biex jiġu protetti s-saħħa u l-benesseri taċ-ċittadini u biex jitħares l-ambjent;

·tingħata informazzjoni lill-pubbliku dwar l-emissjoni tal-ħoss minn tagħmir bħal dan, u b’hekk jiġi promoss tagħmir anqas storbjuż u jitjiebu l-għażliet tal-konsumaturi.